“Nazorat tadbirlari hech qanday tahlillarsiz o'tkazilayotgani yo'q” — DSQ

Davlat soliq qo'mitasi xarid cheklarini berish bilan bog'liq o'tkazilayotgan sayyor soliq tekshirishlari yuzasidan bayonot berdi.
Ma'lum bo'lishicha, bayonot oxirgi vaqtlarda xarid cheklarini berish bilan bog'liq o'tkazilayotgan sayyor soliq tekshirishlari bo'yicha ijtimoiy tarmoqlarda bildirilayotgan ayrim postlar yuzasidan berilgan.
Qo'mita soliq organlari ma'murchilikni amalga oshirishda quyidagilarga tayanishini qayd etgan:
Aytilishicha, “Soliq” ilovasi orqali yil boshidan buyon 13 mingga yaqin fuqarodan 66 mingdan ortiq murojaat kelib tushgan. Qo'mita mazkur murojaatlar asosida nazorat tadbirlari o'tkazilishidan oldin ularning har biri sinchkovlik bilan o'rganib chiqilayotganini, ijtimoiy tarmoqlarda keltirilganidek hech qanday tahlillarsiz nazorat tadbirlari o'tkazilmayotganini bildirgan.
Ma'lum bo'lishicha, onlayn kassa mashinalari orqali urilgan har bir chek soliq organlari ma'lumotlar bazasida aks ettirilib, murojaatchining xabari asosliligi bevosita ushbu sub'ektga o'rnatilgan onlayn nazorat kassa mashinasi ko'rsatkichlari bilan solishtiriladi. Aynan shunday tahlillar natijasi bilan 30 mingga yaqin murojaat bo'yicha tekshirish o'tkazish rad etilgan. Lekin murojaatlarning qolgan qismi tekshirilganda 97 foiz holatda haqiqatda chek urilmagani bo'yicha murojaatchilarning xabari tasdig'ini topgan.
DSQ amalga oshirilayotgan tadbirlar soliq to'lovchilarni jazolash emas, belgilangan soliq siyosati asosida byudjetga to'lov intizomini mustahkamlashga qaratilganini qayd etgan.
Eslatib o'tamiz, avvalroq Davlat soliq qo'mitasi matbuot xizmati tadbirkorlar qay tarzda jarimaga tortilishi bo'yicha ma'lumot bergandi. Unga ko'ra, “Soliq” mobil dasturining “Soliq hamkor” bo'limi orqali har bir murojaat yagona tizimga kelib tushadi. Ularni o'rganishdan oldin qo'mita mutaxassisi murojaatchi bilan bog'lanib, qo'shimcha ma'lumot oladi.
Mutaxassis xaridordan mahsulot turi, uni qaerda va qanchaga sotib olgani haqida so'raydi. Bunda murojaatchining telefon raqami sir saqlanib, u uchinchi shaxslarga berilmaydi. Ta'kidlanishicha, qo'mitaning onlayn bazasi mavjud bo'lib, avvalo, murojaat yuzasidan ma'lumotlar shu bazadagi ma'lumotlar bilan solishtiriladi. Agar bu bazada mazkur xarid to'g'risida ma'lumot topilmasa, soliq organi ustidan murojaat kelib tushgan ob'ektga borib, vaziyat o'rganiladi.
Agar shunda ham chek bermaslik xolati aniqlansa, unda tadbirkorga jarima qo'llanilishi mumkin.
Qo'mita Soliq kodeksi bo'yicha moliyaviy jarima nazorat-kassasiga kirim qilinmaslik bo'yicha qo'llanilishi ko'zda tutilganini ma'lum qilgan. Agar xaridor do'kondan berilgan chekni olmay chiqib ketsa, tadbirkor jarimaga tortilmasligi ta'kidlangan.
Bundan tashqari, qo'mita “Soliq” mobil dasturi orqali mukofot olish uchun emas, shunchaki jamiyat manfaati uchun ham chek bermaslik holatlari haqida murojaat yo'llash mumkinligini eslatgan.
Ma'lumot uchun, Toshkentda fuqarolar chek berilmagani yuzasidan “Soliq” ilovasiga murojaat yo'llagan boshqa bir fuqaroni “quloq”likda ayblab, “samosud” qilgan.